11เอกชนแห่ซื้อซอง ประมูลโบกี้1,700ล.
โพสต์ทูเดย์ &#8212; เอกชนแห่ซื้อซองประกวดราคาประมูลโบกี้บรรทุกสินค้า 11 ราย ด้านสยามโบกี้แจงเหตุร้องเรียนเพราะต้องการให้เกิดความเป็นธรรม
23 ก.ย. 2552

โพสต์ทูเดย์ — เอกชนแห่ซื้อซองประกวดราคาประมูลโบกี้บรรทุกสินค้า 11 ราย ด้านสยามโบกี้แจงเหตุร้องเรียนเพราะต้องการให้เกิดความเป็นธรรม 
ผู้สื่อข่าวเปิดเผยว่า เมื่อเวลา 10.00 น. ที่ห้องประชุมฝ่ายพัสดุ การรถไฟแห่งประเทศไทย (ร.ฟ.ท.) ได้เปิดให้มีการประชุมเพื่อชี้แจงเพิ่มเติมเกี่ยวกับรายละเอียดเรื่องการประกวดราคา โครงการจัดซื้อรถโบกี้บรรทุกตู้สินค้า จำนวน 308 คัน และหัวรถจักร 7 หัว ด้วยวิธีการอิเล็กทรอนิกส์ มูลค่า 1,700 ล้านบาท ซึ่งร.ฟ.ท.ได้เปิดขายซองประกวดราคาไปตั้งแต่วันที่ 4-14 ก.ย. 2552 ซึ่งปรากฏว่ามีเอกชนได้ซื้อเอกสารประกวดราคารวม 11 ราย
นายอารัมภ์ รมยานนท์ รองกรรมการผู้บริหาร บริษัท สยามโบกี้ฯ กล่าวว่า การซักค้านครั้งนี้ เพราะต้องการให้ร.ฟ.ท.เปิดกว้าง และมีความบริสุทธิ์ยุติธรรม ให้เป็นประโยชน์สูงสุดกับร.ฟ.ท.ไม่อยากให้มีการล็อกสเปก และอยากให้เกิดความเป็นธรรม และไม่กลัวว่าบริษัทจะไม่ได้รับการคัดเลือก เพราะเห็นว่าที่ผ่านมาในหลายครั้งทางร.ฟ.ท.ได้มีการเพิ่มเติมสเปกเพื่อช่วยเหลือพวกพ้องในภายหลัง
ดังนั้น จึงต้องซักค้านอย่างเต็มที่ เพื่อให้เป็นมาตรฐานต่อไปในอนาคต ส่วนการที่จะฟ้องศาลหรือไม่นั้นขณะนี้ยังบอกไม่ได้ ต้องรอเอกสารการรับรองการประชุมในครั้งนี้อย่างเป็นทางการจากรฟท.ก่อน โดยคาดว่าอีก 1 สัปดาห์น่าจะได้รับ ซึ่งหากในเอกสารที่รฟท.จะส่งไปนั้นหากยังไม่ได้มีการะบุเรื่องที่มีการซักค้านกันไว้ก็จะฟ้องศาลต่อไป
ด้านนคณะกรรมการการจัดซื้อจัดจ้างร.ฟ.ท. ชุดที่มีนายประจักษ์ มโนธัม รองผู้ว่าฯ ร.ฟ.ท. เป็นประธาน ได้มีการชี้แจงว่าการประกวดราคาดังกล่าว ทางร.ฟ.ท.ได้มีการเปิดกว้างทุกยี่ห้อ เพราะในเอกสารได้ระบุว่ายี่ห้ออื่นสามารถยื่นซองได้